b"\n_START_ARTICLE_\nUni\xc3\xb3 Catalana de Federacions Esportives\n_START_SECTION_\nObjectius\n_START_PARAGRAPH_\nL'associaci\xc3\xb3 tenia com a objectius, entre altres, fomentar la cultura f\xc3\xadsica i l'esport en general, reunir totes les federacions esportives de Catalunya vetllant perqu\xc3\xa8 regni la millor harmonia entre elles, ajudar totes les federacions afiliades en totes les formes i ocasions, i representar-les en quantes ocasions hagi de manifestar-se l'esport catal\xc3\xa0 en conjunt.\n_START_SECTION_\nConstituci\xc3\xb3\n_START_PARAGRAPH_\nEl 3 de juliol de 1933 va ser fundada la UCFE en una Assemblea de Federacions convocada per a tal motiu a la seu de la Federaci\xc3\xb3 Catalana de Lluita, la seva principal impulsora. En aquella assemblea es van reunir els representants d'una dotzena d'entitats esportives catalanes, a les quals van adherir-se sis m\xc3\xa9s fins a arribar a les 18 federacions que integraven la UCFE: la Federaci\xc3\xb3 Catalana de Lluita, la Lliga Oficial de Base-Ball, la Federaci\xc3\xb3 Catalana de Gimn\xc3\xa0stica, la Federaci\xc3\xb3 Catalana de Rugby, la Federaci\xc3\xb3 Catalana de Nataci\xc3\xb3, la Federaci\xc3\xb3 Catalana de Boxa, la Federaci\xc3\xb3 Catalana de Pilota Basca, la Federaci\xc3\xb3 Catalana de Rem, la Federaci\xc3\xb3 Catalana d\xe2\x80\x99Esgrima, la Uni\xc3\xb3 Velocip\xc3\xa8dica Espanyola; Motor Club de Catalunya, la Federaci\xc3\xb3 d\xe2\x80\x99Entitats Excursionistes de Catalunya, la Federaci\xc3\xb3 Catalana d\xe2\x80\x99Atletisme, la Federaci\xc3\xb3 Catalana de Basquetbol, la Federaci\xc3\xb3 Catalana de Futbol, la Federaci\xc3\xb3 Catalana de Hockey, la Federaci\xc3\xb3 Catalana de Tennis i la Federaci\xc3\xb3 Catalana de Tir._NEWLINE_En aquella assemblea tamb\xc3\xa9 es va elegir el primer el Comit\xc3\xa8 Executiu, format per Pompeu Fabra, president; Joan Roca, secretari; Francesc F\xc3\xa0bregues, vicesecretari; Llu\xc3\xads Ort\xc3\xadn, tresorer; Francesc Guarner, comptador; C\xc3\xa0ndid Vidal de Llobatera, arxiver; Joan Boix, bibliotecari; Jaume G\xc3\xbcell, Josep Sunyol, Ramon Peypoch, vicepresidents.\n_START_SECTION_\nCorporaci\xc3\xb3 oficial de la Generalitat\n_START_PARAGRAPH_\nEl 17 de juliol de 1934 va ser declarada corporaci\xc3\xb3 oficial de la Generalitat de Catalunya. Ho va fer per mitj\xc3\xa0 d\xe2\x80\x99un decret que especificava que, per als efectes d\xe2\x80\x99aquesta oficialitat, es constitu\xc3\xafa una Junta Consultiva formada per cinc membres de la junta directiva de la UCFE, dos membres elegits pel Conseller de Cultura, un representant del Consell de Cultura, un representant de l\xe2\x80\x99Acad\xc3\xa8mia de Medicina i dos representants de les associacions esportives proposats per elles mateixes. Aquesta Junta Consultiva tenia com a principal missi\xc3\xb3 col\xc2\xb7laborar amb la Generalitat de Catalunya en la coordinaci\xc3\xb3 i regularitzaci\xc3\xb3 de l\xe2\x80\x99esport catal\xc3\xa0.\n_START_SECTION_\nLa I Setmana de l'Esport\n_START_PARAGRAPH_\nDurant la primavera de 1935, entre el 25 de maig i el 2 de juny, la UCFE va organitzar la I Setmana de l'Esport en qu\xc3\xa8, sense subvencions oficials, es van programar una gran varietat d'activitats esportives. Entre els actes hi havia regates de rem al Port de Barcelona, un encontre Catalunya-Midi Pyr\xc3\xa9n\xc3\xa9es de boxa al Gran Price, un partit de b\xc3\xa0squet femen\xc3\xad, combats d\xe2\x80\x99esgrima, el campionat d\xe2\x80\x99Espanya amateur de lluita, un encontre Catalunya-Portugal d'atletisme, un partit de beisbol entre el M\xc3\xa9jico i un combinat de jugadors catalans a l\xe2\x80\x99Estadi de Montju\xc3\xafc, competicions h\xc3\xadpiques, un concurs d\xe2\x80\x99eleg\xc3\xa0ncia automobil\xc3\xadstica al Polo Jockey Club, els campionats d\xe2\x80\x99Espanya preol\xc3\xadmpics de tir al Camp de Montju\xc3\xafc, els Campionats de Catalunya de tennis, un partit d'hoquei entre la selecci\xc3\xb3 de Barcelona i una selecci\xc3\xb3 comarcal, un altre de rugbi entre la Santboiana i la selecci\xc3\xb3 catalana, un encontre Barcelona-Basilea de nataci\xc3\xb3, sessions de cinema esportiu, combats de lluita grecoromana i de jujitsu, exhibicions gimn\xc3\xa0stiques, pilota basca a m\xc3\xa0, futbol, ciclisme, curses d'obstacles per a cotxes i motos, i molts altres esports.\n_START_SECTION_\nFi de la seva activitat i refundaci\xc3\xb3\n_START_PARAGRAPH_\nLa UCFE va deixar les seves activitats entre 1936, a causa de la Guerra Civil espanyola. El 1985 va ser refundada per la Generalitat de Catalunya quan va crear la Uni\xc3\xb3 de Federacions Esportives de Catalunya."